La Pro Raetia sco ambassadura
Intenziun: Far blera e buna reclama per il chantun Grischun en la Bassa

(anr/gc) 

En il concept directiv economic dal Grischun vegn la Pro Raetia taxada sco ambassadura da noss chantun ordaifer il Grischun per fatgs culturals ed economics da quel. Quest duair ha la Pro Raetia ademplì gia fin ussa, siond ella ina uniun svizra cun la pli part commembers ordaifer il Grischun e tras mantegnair il contact tranter las 70 uniuns grischunas e rumantschas en noss pajais. A quest intent serva er la conferenza annuala dals presidents che ha gì lieu dacurt a Berna ed è stada frequentada bain. Per purtar anc meglier ses messadi anorvers ha la Pro Raetia decidì 1999 d’organisar – sut il titel “Sco giast a…” ordaifer il Grischun occurrenzas che han la medema intenziun sco la dieta champestra da la Pro Raetia mintg’onn en il Grischun.

Giast a Jona/Rapperswil
En collavuraziun cun l’Uniun grischuna Lai da Turitg sisum e conturn e cun il Capricorn – ina associaziun dad uniuns grischunas da la Svizra dal nord-ost – ha ses president, Hanspeter Adank, Jona, surpiglià l’organisaziun da l’occurrenza “Sco giast a…” che ha lieu dals 5–9 da zercladur 2001 a Jona/Rapperswil. Uschia vegn il Grischun ad esser giast el center Sonnenhof a Jona/Rapperswil cun 15 stans da diversas uniuns ed associaziuns e da Grischun Vacanzas. L’intenziun principala è da mussar divers aspects da la destinaziun da vacanzas Grischun. A quel intent serva er in discurs al podium ils 8 da zercladur davart il tema: “Grischun, Son Gagl, Turitg – partenaris u concurrents?”, manada da Peter Rieder. Ils products e servetschs sco er la cultura grischuna vegnan preschentads el center da cumpra Sonnenhof sper Rapperswil. En insaquants restaurants a Rüti, Jona ed Uznach datti da quel temp er ina emna grischuna. Durant questa occurrenza ha la radunanza da commembers da la Pro Raetia lieu ils 9 da zercladur el restaurant Kreuz a Jona, cumbinà cun ina gronda saira grischuna.

La muntada da la Pro Raetia crescha
Dapi sia fundaziun avant diesch onns vegn l’Uniun grischuna Lai da Turitg sisum e conturn presidiada da Hanspeter Adank. Ella ha remplazzà las uniuns grischunas a Rüti, Rapperswil e conturn ch’eran svanidas. Ins haja tschertgà ils commembers cun il cudesch da telefon e la finala cuntanschì 200. Oz saja i anc enturn 150. Ina giada ad onn datti ina excursiun en Grischun. La canorta sa chatta en il Neuhof a Jona. Da temp en temp vegn organisà referats. La stad vegn offrì ina grillada ed igl atun ina saira grischuna. Ma er a Jona e conturn constateschan ins pli e pli dischinteress da cooperar en uniuns grischunas da la Bassa. L’offerta dal temp liber è oz gronda. Blers giuvens mantegnan – er suenter l’emigraziun – anc numerus contacts cun lur patria d’origin e na tschertgan betg il commembranza en las uniuns grischunas da la Bassa. Igl è perquai da quintar ch’anc bleras uniuns grischunas en la Bassa svaneschian, er perquai ch’ellas hajan fadia da chattar suprastants. Quai valia per pliras da las 30 uniuns grischunas en il nord-ost da la Svizra. Gist perquai creschia – segund il president da l’Uniun grischuna Lai Turitg sisum e conturn, Hanspeter Adank – la muntada da la Pro Raetia. Questa saja vegnida fundada a sias uras sco uniun tetgala. Ils interessai vi da noss chantun multifar duessan far part da la Pro Raetia. Da sias infurmaziuns sco da sias acziuns profiteschan tant il Grischun sco ils commembers.